**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2018. gada 8.-9. martā**

**I. Eiropas Savienības Tieslietu un iekšlietu ministru padomes sanāksmes darba kārtība**

2018. gada 8.-9. martā Briselē, Beļģijā, notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* ***ES informācijas sistēmu sadarbspēja:***

*1) priekšlikums Eiropas Parlamenta un Padomes Regulai, ar ko izveido ietvaru sadarbspējai starp ES informācijas sistēmām (robežas un vīzas) un groza Padomes Lēmumu 2004/512/EK[[1]](#footnote-1), Regulu (EK) Nr.767/2008[[2]](#footnote-2), Padomes Lēmumu (2008/633/TI)[[3]](#footnote-3), Regulu (ES) 2016/399[[4]](#footnote-4) un Regulu (ES) 2017/2226[[5]](#footnote-5) un*

*2) priekšlikums Eiropas Parlamenta un Padomes Regulai, ar ko izveido ietvaru sadarbspējai starp ES informācijas sistēmām (policijas un tiesu iestāžu sadarbība, patvērums un migrācija)*

Abi priekšlikumi par ES informācijas sistēmu sadarbspēju, ar kuriem Eiropas Komisija nāca klajā 2017. gada 12. decembrī, ir sagatavoti, ņemot vērā iepriekš konstatēto nepieciešamību veidot jaunu pieeju robežkontroles, drošības un migrācijas datu pārvaldībai, kurā visas šīs jomas centralizētās ES informācijas sistēmas ir sadarbspējīgas, pilnībā ievērojot pamattiesības.

Priekšlikumos aptvertas tādas esošās ES informācijas sistēmas kā SIS[[6]](#footnote-6), VIS[[7]](#footnote-7) un *Eurodac*[[8]](#footnote-8) un tādas plānotās informācijas sistēmas kā IIS[[9]](#footnote-9), ETIAS[[10]](#footnote-10) un ECRIS-TCN sistēma[[11]](#footnote-11). Papildus ir ietverts arī Interpola SLTD[[12]](#footnote-12) un TDAWN[[13]](#footnote-13), kā arī Eiropola dati.

Priekšlikumi paredz izveidot četrus sadarbspējas komponentus:

* Eiropas meklēšanas portālu, kas ļaus veikt vienlaicīgu meklēšanu vairākās informācijas sistēmās;
* kopēju biometrisko datu salīdzināšanas pakalpojumu, kas ļaus veikt vienlaicīgu biometrisko datu (pirkstu nospiedumu un sejas attēlu) meklēšanu un salīdzināšanu vairākās informācijas sistēmās;
* kopēju identitātes repozitoriju, kurā tiks uzglabāta daļa no atsevišķās informācijas sistēmās reģistrētiem trešo valstu pilsoņu datiem (biogrāfiskie un biometriskie dati), kas palīdzēs konstatēt vairāku identitāšu gadījumus;
* vairāku identitāšu detektoru, kas ļaus pārbaudīt, vai identitāte, kura tiek meklēta, ir atrodama vairāk nekā vienā informācijas sistēmā.

Priekšlikumu mērķis ir nodrošināt, ka galalietotājiem (tiesībaizsardzības iestāžu un citu institūciju darbiniekiem) ir ātra, vienota, sistemātiska un kontrolēta pieeja ikdienas darbā nepieciešamajai informācijai; nodrošināt ātru un precīzu personu identifikāciju, kā arī cīnīties pret identitātes viltošanas gadījumiem; atvieglot un vienkāršot tiesībaizsardzības iestāžu pieeju datu meklēšanai “ne-tiesībaizsardzības iestāžu” informācijas sistēmām (VIS, *Eurodac*, IIS un ETIAS) nolūkā novērst, atklāt un izmeklēt teroristu nodarījumus vai citus smagus noziedzīgus nodarījumus.

Ņemot vērā to, ka sadarbspējas priekšlikumi ieviesīs būtiskus jauninājumus ES informācijas pārvaldības arhitektūrā, paredzēts grozīt vairākus spēkā esošos ES tiesību aktus, kā arī pašlaik diskusiju stadijā esošos tiesību aktu projektus, tiklīdz par tiem būs panākta politiskā vienošanās.

Sanāksmē plānotas politiskas diskusijas par abiem priekšlikumiem un tajos iekļautajiem ierosinājumiem ES informācijas sistēmu sadarbspējas uzlabošanai. Dalībai sanāksmē ir sagatavota nacionālā pozīcija.

* ***ES aģentūru loma terorisma apkarošanā***

Pēdējo trīs gadu laikā ES Tieslietu un iekšlietu aģentūras ir mobilizējušas savus spēkus pretterorisma jomā, lai sniegtu lielāku atbalstu dalībvalstīm. Tāpat tās ir pastiprinājušas savstarpējo sadarbību.

Ievērojot minēto, ES Pretterorisma koordinators ir sagatavojis dokumentu par Eiropas Policijas Biroja (EUROPOL), ES Aģentūras krimināltiesiskajai sadarbībai (EUROJUST), Eiropas robežu un krasta apsardzes aģentūras (FRONTEX), Eiropas policijas akadēmijas (CEPOL) un ES Pamattiesību aģentūras (FRA) līdz šim sniegto ieguldījumu terorisma apkarošanā, kā arī savu redzējumu par tālāk nepieciešamo sadarbību un īstenojamajiem pasākumiem šajā jomā.

ES Pretterorisma koordinatora redzējumā turpmāk ir nepieciešams:

* atbalstīt lielāka finansējuma piešķiršanu šīm aģentūrām;
* nodrošināt sistemātiskāku sadarbību aģentūru starpā (tai skaitā apvienoto sanāksmju organizēšana);
* veicināt aģentūru sadarbību ar tām trešajām valstīm, kam ir tieša ietekme uz drošības situāciju ES;
* apsvērt iespēju Pastāvīgajai komitejai operatīvai sadarbībai iekšējās drošības jautājumos (COSI) aktīvāk iesaistīties jautājumu, kas saistīti ar aģentūru operacionālo darbu pretterorisma jomā, risināšanā;
* palielināt uz aģentūrām nosūtāmo ekspertu (terorisma apkarošanas jomā) skaitu.

Sanāksmē plānota politiska diskusija par nepieciešamajiem pasākumiem aģentūru spēju pretterorisma jomā stiprināšanai un savstarpējās sadarbības veicināšanai.

**Latvijas viedoklis**:

*Latvija uzskata, ka atsevišķām ES Tieslietu un iekšlietu aģentūrām (it īpaši EUROPOL, EUROJUST un FRONTEX) to kompetences ietvaros ir potenciāls sniegt nozīmīgu atbalstu dalībvalstīm terorisma apkarošanā. Latvija īpaši novērtē atbalstu dažādu operatīvu jautājumu risināšanā dalībvalstu kompetentajām iestādēm, kā arī dažādas apmācību un labas prakses apmaiņas iespējas. Latvija piekrīt, ka arī nākotnē šīs atbalsta funkcijas būtu jāattīsta tālāk, piešķirot arī atbilstošus finanšu resursus.*

*Latvija uzskata, ka ES Pretterorisma koordinatora sagatavotais dokuments piedāvā vairākus vērtīgus argumentus diskusijai par ES Tieslietu un iekšlietu aģentūru lomas pretterorisma jomā stiprināšanu. Latvijas ieskatā katram ierosinājumam ir jāvērtē to pievienotā vērtība tieši pretterorisma apkarošanās kontekstā nacionālā līmenī.*

Līdztekus šiem jautājumiem ministri tiks informēti par aktualitātēm migrācijas jomā, īpaši pievēršoties pasākumiem, kas veikti situācijas normalizēšanai Centrālās Vidusjūras reģionā, kā arī par sadarbību starp ES Tieslietu un iekšlietu aģentūrām un Kopējās drošības un aizsardzības politikas ietvaros īstenotajām ES misijām, ES Pasažieru datu reģistra direktīvas[[14]](#footnote-14) ieviešanas gaitu un nākotnē īstenojamajiem pasākumiem sadarbībai ar Rietumbalkānu valstīm iekšējās drošības un pretterorisma jomās.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

05.03.2018. 08:00

792

Eiropas lietu un starptautiskās sadarbības departamenta

Eiropas lietu nodaļas vecākā referente

E.Priedniece, 67219254

elina.priedniece@iem.gov.lv

1. Padomes [Lēmums 2004/512/EK](http://eur-lex.europa.eu/legal-content/LV/TXT/?uri=CELEX%3A32004D0512) (2004. gada 8. jūnijs), ar ko izveido Vīzu informācijas sistēmu (VIS), OV L 213, 15.6.2004., 5. lpp. [↑](#footnote-ref-1)
2. Eiropas Parlamenta un Padomes [Regula (EK) Nr. 767/2007](http://eur-lex.europa.eu/legal-content/LV/TXT/?uri=CELEX%3A32008R0767) (2008. gada 9. jūlijs) par Vīzu informācijas sistēmu un datu apmaiņu starp dalībvalstīm saistībā ar īstermiņa vīzām (VIS regula), OV L 218, 13.8.2008., 60. lpp. [↑](#footnote-ref-2)
3. Padomes [Lēmums 2008/633/TI](http://eur-lex.europa.eu/legal-content/LV/TXT/?uri=celex:32008D0633) (2008. gada 23. jūnijs) par izraudzīto dalībvalstu iestāžu un Eiropola piekļuvi Vīzu informācijas sistēmai (VIS) konsultāciju nolūkos, lai novērstu, atklātu un izmeklētu teroristu nodarījumus un citus smagus noziedzīgus nodarījumus, OV L 218, 13.8.2008., 129. lpp. [↑](#footnote-ref-3)
4. Eiropas Parlamenta un Padomes [Regula (ES) 2016/399](http://eur-lex.europa.eu/legal-content/LV/TXT/?uri=CELEX%3A32016R0399) (2016. gada 9. marts) par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss), OV L 77, 23.3.2016., 1. lpp. [↑](#footnote-ref-4)
5. Eiropas Parlamenta un Padomes [Regula (ES) 2017/2226](http://eur-lex.europa.eu/legal-content/LV/TXT/?uri=uriserv:OJ.L_.2017.327.01.0020.01.LAV&toc=OJ:L:2017:327:TOC) (2017. gada 30. novembris), ar ko izveido ieceļošanas/izceļošanas sistēmu (IIS), lai reģistrētu to trešo valstu valstspiederīgo ieceļošanas un izceļošanas datus un ieceļošanas atteikumu datus, kuri šķērso dalībvalstu ārējās robežas, un ar ko paredz nosacījumus piekļuvei IIS tiesībaizsardzības nolūkos, un ar ko groza Konvenciju, ar ko īsteno Šengenas nolīgumu, un Regulas (EK) Nr. 767/2008 un (ES) Nr. 1077/2011, OV L 327, 9.12.2017., 20. lpp. [↑](#footnote-ref-5)
6. Šengenas Informācijas sistēma: ietver brīdinājumus par personām (ieceļošanas aizliegums, Eiropas apcietināšanas orderis, pazudušas personas, palīdzība tiesvedībā, diskrētās pārbaudes un īpašās pārbaudes) un priekšmetiem (tai skaitā zaudēti, nozagti un anulēti personu apliecinošie dokumenti vai ceļošanas dokumenti). [↑](#footnote-ref-6)
7. Vīzu informācijas sistēma: ietver datus par īstermiņa (Šengenas) vīzām. [↑](#footnote-ref-7)
8. Pirkstu nospiedumu salīdzināšanas sistēma *Eurodac*: pašlaik tajā tiek reģistrēti un uzglabāti patvēruma meklētāju pirkstu nospiedumi (nākotnē – pēc grozījumu apstiprināšanas – cita starpā, tiks reģistrēti un uzglabāti arī nelegālo migrantu pirkstu nospiedumi). [↑](#footnote-ref-8)
9. Ieceļošanas/izceļošanas sistēma: tiks reģistrēta un uzglabāta informācija par trešo valstu pilsoņu, kuri Šengenas teritorijā ieceļo īstermiņā, robežšķērsošanas faktu un atteikumu ieceļot. [↑](#footnote-ref-9)
10. Eiropas Ceļošanas informācijas un atļauju sistēma: uzkrās un pārbaudīs trešo valstu pilsoņu, kuriem nav nepieciešama īstermiņa vīza ieceļošanai Šengenas teritorijā, sniegto informāciju pirms viņu ieceļošanas Šengenas teritorijā. [↑](#footnote-ref-10)
11. Eiropas Sodāmības reģistru informācijas sistēmas papildināšanai un atbalstam izveidota centralizēta sistēma: palīdzēs identificēt DV, kurām ir informācija par notiesājošiem spriedumiem par trešo valstu pilsoņiem (tai skaitā bezvalstniekiem). [↑](#footnote-ref-11)
12. Interpola Zagto un pazaudēto ceļošanas dokumentu datubāze [↑](#footnote-ref-12)
13. Interpola ceļošanas dokumenti, par kuriem izdoti paziņojumi [↑](#footnote-ref-13)
14. Eiropas Parlamenta un Padomes direktīva (ES) 2016/681 (2016. gada 27. aprīlis) par pasažieru datu reģistra (PDR) datu izmantošanu teroristu nodarījumu un smagu noziegumu novēršanai, atklāšanai, izmeklēšanai un saukšanai pie atbildības par tiem, OV 04.12.2016., L119/132 [↑](#footnote-ref-14)